Huumoriryhmä Justimuksen levy-yhtiö joutuu maksamaan jättikorvaukset hajukuusista tunnetulle Wunderbaum-yritykselle.

Justimus on tv:stä ja YouTubesta tuttu huumoriryhmä.

Justimus julkaisi vuonna 2014 levyn Wunderboy.

Hajukuusista tunnettu Wunderbaum vaatii Justimuksen levy-yhtiöltä korvauksia.

Justimus-ryhmä loukkasi Wunderbaumin tavaramerkkiä. ATTE KAJOVA

Televisiosta ja YouTube-videoista tunnetun Justimus-huumoriryhmän levy-yhtiö joutuu maksamaan isot vahingonkorvaukset käytettyään luvatta Wunderbaumin tavaramerkkiä.

Juho Nummelan, Sami Harmaalan ja Joose Kääriäisen muodostama Justimus-kolmikko julkaisi kesäkuussa 2014 esikoislevynsä Wunderboy. Samannimisellä videolla väännetään vitsiä ammattikoululaisista. Video lähti heti ilmestyttyään leviämään YouTubessa.

Markkinaoikeuden tämänkesäisen päätöksen mukaan Justimus-ryhmän levy-yhtiö on tuomittu sakkoihin maailmanlaajuisen Wunderbaum-hajukuusifirman oikeuksien loukkaamisesta. Justimus on käyttänyt klassisia kuusipuun muotoisia kuviotunnuksia Wunderboy-levynsä yhteydessä ja tämän katsotaan viittaavan liiaksi tunnettuihin hajukuusiin.

Ei valitusta

Markkinaoikeus on määrännyt Justimuksen levy-yhtiön maksamaan tavaramerkkioikeuden loukkauksesta 6 375 euron sakot viivästyskorkoineen. Tavaramerkkioikeuden loukkauksen aiheuttaneesta vahingosta levy-yhtiö joutuu lisäksi maksamaan 13 000 euroa viivästyskorkoineen. Myös 52 000 euron oikeudenkäyntikulut lankeavat Justimuksen levy-yhtiön maksettaviksi.

Valitusaika markkinaoikeuden päätöksestä umpeutui 16. elokuuta. Sekä korkeimmasta oikeudesta että markkinaoikeudesta vahvistetaan Iltalehdelle, etteivät vastaajat ole valittaneet markkinaoikeuden päätöksestä.

Iltalehti tavoitti Justimus-ryhmän torstai-iltana, mutta ryhmä ei halunnut kommentoida asiaa.

Justimuksen musiikkia julkaisevan levy-yhtiö Jiffel Entertainmentin Jukka Hynynen puolestaan kertoo prosessin olevan vielä kesken.

– On vielä epäselvää, miten päätöstä tulkitaan. Sen verran leväperäinen päätös on, että ei ole vielä ihan selvää, mitä se kaikilla tasoillaan tarkoittaa. Muutaman viikon sisällä olemme viisaampia asian etenemisen suhteen, Hynynen sanoo.

Juttua korjattu 25.8.2016 klo 22.03: Markkinaoikeuden tuomio kohdistui Justimuksen levy-yhtiöön, ei siis Justimus-ryhmän jäseniin. Justimuksen levy-yhtiö on Jiffel Entertainment, ei Jiffel Music.